《腊月二日诸同年会饮予家因作图以纪终会云》
明代·倪岳

忆归鳌禁直，爱说杏园图。诸老留遗事，中朝仰盛谟。

文章臻道妙，勋烈应时须。允矣推先达，因之启后涂。

倾心瞻斗岳，拭目见眉须。旷邈宜重续，招邀不再呼。

会当清燕合，身及太平娱。高节偏怡晚，深期直过晡。

香山藉居易，洛社重宽夫。江右来三俊，吴中得二儒。

玄晖才更逸，原甫志非迂。独贡荆山璞，连收闽海珠。

洋洋怀泌水，落落耻齐竽。调律夔音协，封山舜业符。

奇逢如有待，雅集幸无渝。诗话呈新草，歌词据槁梧。

永怀兰在室，尽醉酒盈壶。点染争毫末，观瞻动座隅。

丹青差可托，卷帙自应俱。翠竹鸾仪整，苍松鹤骨癯。

何劳问工拙，聊足记形模。异产关河隔，同升雨露濡。

论交千古尚，投分寸诚孚。艺苑联珂入，经帷接佩趋。

冰衔今岂远，天路昔非殊。礼法从容地，才猷次第摅。

正缘师孔孟，端合谢轩虞。张弛遵前轨，荒凉愧此区。

流传从竹帛，想念在桑榆。厚意知堪信，芜言恐未愚。

作者简介：倪岳（1444年—1501年）明代大臣。字舜咨，上元（今江苏南京）人，祖籍浙江钱塘。倪谦之子。好学能文，通晓经世之务。天顺八年（1464年）进士，授编修。成化中，累迁为礼部右侍郎。弘治中，官礼部尚书，历南京吏、兵二部尚书，还为吏部尚书，弘治十四年（1501年）十月，倪岳去世，享年五十八岁。著有《青溪漫稿》。